Gregorius, episcopus servus servorum Dei, dilectis filiis abbati et conventui monasterii Sancti Benedicti Floriacensis, ad Romanam ecclesiam nullo medio pertinentis, ordinis Sancti Benedicti, Aurelianensis dioecesis, salutem et apostolicam benedictionem. Cum a nobis petitur quod justum est et honestum, tam vigor aequitatis quam ordo exigit rationis, ut id per sollicitudinem officii nostri ad debitum perducatur effectum. Exhibita siquidem nobis vestra petitio continebat quod, cum monasterium vestrum cum prioratibus et membris ad ipsum monasterium pleno jure spectantibus, ad Romanam ecclesiam nullo pertineat mediante, locorum diocesani vestris nonnunquam libertatibus invidentes, ecclesias, cimeteria et capellas dictorum monasterii prioratuum et membrorum cum ea interdici per effusionem sanguinis vel seminis violari contingit, reconciliare indebite contradicunt. Quocirca nobis humiliter supplicastis ut providere super hoc paterna sollicitudine curaremus. Nos igitur, vestris supplicationibus inclinati, ut si praedicti locorum diocesani a vobis humiliter requisiti, ecclesias, cimeteria et capellas praedicta, cum ea taliter violari contigerit, reconciliare noluerint, liceat vobis quemcumque malueritis catholicum eligere episcopum gratiam et communionem Sedis apostolicae habentem qui ecclesias, capellas et cimeteria praedicta nostra fultus authoritate reconciliare valeat, quoties fuerit oportunum, nobis authoritate praesentium indulgemus. Nulli ergo, etc. Si quis autem, etc. Datum apud Urbem Veterem, idibus maii, pontificatus nostri anno secundo.